Väliaikainen versio
UNIONIN TUOMIOISTUIMEN TUOMIO (kuudes jaosto)
25 päivänä toukokuuta 2023 (*)
Ennakkoratkaisupyyntö – Asetus (ETY) N:o 2658/87 – Tulliliitto – Yhteinen tullitariffi – Tariffiluokittelu – Yhdistetty nimikkeistö – Nimike 7307 – Putkien liitos‑ ja muut osat – Alanimike 7307 22 10 – Muhvit
Asiassa C‑368/22,
jossa on kyse SEUT 267 artiklaan perustuvasta ennakkoratkaisupyynnöstä, jonka Vestre Landsret (Länsi‑Tanskan ylioikeus, Tanska) on esittänyt 9.5.2022 tekemällään päätöksellä, joka on saapunut unionin tuomioistuimeen 8.6.2022, saadakseen ennakkoratkaisun asiassa
Skatteministeriet
vastaan
Danish Fluid System Technologies A/S,
UNIONIN TUOMIOISTUIN (kuudes jaosto),
toimien kokoonpanossa: jaoston puheenjohtaja P. G. Xuereb (esittelevä tuomari) sekä tuomarit T. von Danwitz ja I. Ziemele,
julkisasiamies: A. M. Collins,
kirjaaja: A. Calot Escobar,
ottaen huomioon kirjallisessa käsittelyssä esitetyn,
ottaen huomioon huomautukset, jotka sille ovat esittäneet
–        Tanskan hallitus, asiamiehenään C. Maertens, avustajanaan B. Søes Petersen, advokat,
–        Euroopan komissio, asiamiehinään K. Rasmussen ja M. Salyková,
päätettyään julkisasiamiestä kuultuaan ratkaista asian ilman ratkaisuehdotusta,
on antanut seuraavan
tuomion
1        Ennakkoratkaisupyyntö koskee tariffi‑ ja tilastonimikkeistöstä ja yhteisestä tullitariffista 23.7.1987 annetun neuvoston asetuksen (ETY) N:o 2658/87 (EYVL 1987, L 256, s. 1), sellaisena kuin se on muutettuna 31.1.2000 annetulla neuvoston asetuksella (EY) N:o 254/2000 (EYVL 2000, L 28, s. 16) (jäljempänä asetus N:o 2658/87), liitteessä I esitetyn yhdistetyn nimikkeistön, sellaisena kuin se sisältyy 30.9.2009 annetulla komission asetuksella (EY) N:o 948/2009 (EUVL 2009, L 287, s. 1), 5.10.2010 annetulla komission asetuksella (EU) N:o 861/2010 (EUVL 2010, L 284, s. 1), 27.9.2011 annetulla komission asetuksella (EU) N:o 1006/2011 (EUVL 2011, L 282, s. 1) ja 9.10.2012 annetulla komission täytäntöönpanoasetuksella (EU) N:o 927/2012 (EUVL 2012, L 304, s. 1) (jäljempänä yhdistetty nimikkeistö) muutettuihin versioihin, alanimikkeen 7307 22 10 tulkintaa.
2        Tämä pyyntö on esitetty asiassa, jossa asianosaisina ovat Skatteministeriet (valtiovarainministeriö, Tanska) ja Danish Fluid System Technologies A/S (jäljempänä DFST) ja joka koskee viiden putkien liitos‑ ja muiden osien tariffiluokittelua.
Asiaa koskevat oikeussäännöt
Harmonoitu järjestelmä
3        Harmonoitu (ts. harmonisoitu) tavarankuvaus‑ ja koodausjärjestelmä (jäljempänä harmonoitu järjestelmä) on otettu käyttöön harmonisoitua tavarankuvaus‑ ja
‑koodausjärjestelmää koskevalla Maailman tullijärjestössä (WCO) 14.6.1983 Brysselissä tehdyllä kansainvälisellä yleissopimuksella, joka on 24.6.1986 tehdyn siihen liittyvän muutospöytäkirjan kanssa hyväksytty Euroopan talousyhteisön puolesta 7.4.1987 tehdyllä neuvoston päätöksellä 87/369/ETY (EYVL 1987, L 198, s. 1). WCO on laatinut harmonoidun järjestelmän selitykset kyseisen yleissopimuksen määräysten mukaisesti.
4        Mainitun yleissopimuksen 3 artiklan 1 kappaleen a kohdan ii alakohdan mukaan kukin sopimuspuoli sitoutuu soveltamaan harmonoidun järjestelmän yleisiä tulkintasääntöjä sekä kaikkia osa‑, ryhmä‑ ja alanimikehuomautuksia sekä olemaan muuttamatta harmonoidun järjestelmän osien, ryhmien, nimikkeiden tai alanimikkeiden soveltamisalaa.
5        Harmonoidun järjestelmän nimikettä 7307 koskevien selitysten sanamuoto on seuraava:
”Tämä nimike käsittää rautaiset tai teräksiset liitososat, joita käytetään pääasiassa kahden putken liittämiseksi toistensa jatkeeksi tai putken liittämiseksi johonkin laitteeseen, taikka putken aukon sulkemiseen. Tähän nimikkeeseen eivät kuitenkaan kuulu tavarat, joita käytetään putkien asentamiseen mutta jotka eivät muodosta osaa itse varsinaisesta putkijohdosta (esim. pitimet, tuet ja vastaavat kannattimet, jotka ainoastaan kiinnittävät putken seinälle tai kannattavat sitä), kiinnitys‑ tai puristusvanteet tai kaulukset (letkunkiristimet) taipuisan putken tai letkun kiristämiseksi kiinteään putkeen, hanoihin, liitoskappaleisiin jne.) (nim. 73.25 tai 73.26).
Liittäminen voi tapahtua:
–        ruuvaamalla, kun käytetään kierteitettyjä rautaisia tai teräksisiä liitoskappaleita
–        tai hitsaamalla, kun käytetään tyssähitsattavia tai limihitsattavia teräksisiä liitososia. Tyssähitsauksessa liitososien ja putkien päät katkaistaan tasaisiksi tai viistotaan
–        tai vain työntämällä, kun käytetään irrotettavia teräsliittimiä.
Tämä nimike käsittää siten mm. litteät laipat ja taotuin kauluksin varustetut laipat, kulmakappaleet, taipeet, U‑kappaleet, supistusliittimet, T‑kappaleet, ristit, korkit ja tulpat, limiliitoskappaleet, putkikaiteiden ja rakenneosien liitososat, epäkeskomuhvit, monihaaraiset haaroituskappaleet, liittimet ja muhvit, vesilukot, nipat, putkenyhdistäjät, puristimet ja kaulukset.
– –”
Yhdistetty nimikkeistö
6        Kuten asetuksen N:o 2658/87 1 artiklan 1 kohdasta ilmenee, Euroopan komission laatimassa yhdistetyssä nimikkeistössä säännellään Euroopan unioniin tuotujen tavaroiden tariffiluokittelua. Yhdistetyssä nimikkeistössä käytetään harmonoidun järjestelmän mukaisia nimikkeitä ja kuusinumeroisia alanimikkeitä, ja ainoastaan seitsemäs ja kahdeksas numero ovat sen omia alajaotteluja.
7        Asetuksen N:o 2658/87 12 artiklan 1 kohdassa säädetään, että komissio antaa vuosittain asetuksen, johon sisältyvät yhdistetyn nimikkeistön täydellinen toisinto Euroopan unionin neuvoston tai komission toteuttamien toimenpiteiden mukaisena sekä tullien määrät 1 artiklan mukaisesti. Kyseinen asetus julkaistaan Euroopan unionin virallisessa lehdessä viimeistään 31. päivänä lokakuuta, ja sitä sovelletaan seuraavan vuoden 1. päivästä tammikuuta.
8        Yhdistetyn nimikkeistön yleisissä tulkintasäännöissä, jotka ovat asetuksen N:o 2658/87 liitteessä I olevan ensimmäisen osan I osaston A osassa, todetaan seuraavaa:
”Tavarat luokitellaan yhdistettyyn nimikkeistöön seuraavien periaatteiden mukaisesti.
1.      Nimikkeistön jaksojen, ryhmien tai alaryhmien otsikot ovat ainoastaan ohjeellisia; oikeudellisesti luokittelu määräytyy nimikkeiden sekä asianomaisten jaksojen tai ryhmien huomautusten sanamuodon mukaisesti ja, jollei näistä nimikkeistä ja huomautuksista muuta johdu, seuraavien sääntöjen mukaisesti.
– –
6.      Oikeudellisesti tavaroiden luokittelu kunkin nimikkeen alanimikkeisiin määräytyy näiden alanimikkeiden ja niiden huomautusten sanamuodon sekä soveltuvin osin edellä olevien sääntöjen mukaisesti, ottaen kuitenkin huomioon, että ainoastaan samantasoiset alanimikkeet ovat keskenään vertailukelpoisia. Jollei toisin määrätä, tätä sääntöä sovellettaessa otetaan huomioon myös kyseisten jaksojen ja ryhmien huomautukset.”
9        Asetuksen N:o 2658/87 liitteeseen I sisältyy toinen osa, jonka otsikko on ”Tullitaulukko” ja jonka XV jakson otsikko on ”Epäjalot metallit ja epäjalosta metallista valmistetut tavarat”. Tämä jakso sisältää 73 ryhmän, jonka otsikko on ”Rauta‑ ja terästavarat” ja jonka nimikkeen 7307 sanamuoto on seuraava:
”CN‑koodi
Tavaran kuvaus
Sopimustulli (%)
Paljousyksikkö
7307
Putkien liitos‑ ja muut osat (esim. liitoskappaleet, kulmakappaleet ja muhvit), rautaa tai terästä:
– valetut osat:
– –
– –
– –
– –
– muut, ruostumatonta terästä:
7307 21 00
– – Laipat
3,7
–
7307 22
– – kierteitetyt kulmakappaleet, taipeet ja muhvit:
7307 22 10
– – muhvit
vapaa
–
7307 22 90
– – – kulmakappaleet ja taipeet
3,7
–
7307 23
– – putkenosat tyssähitsausta varten
– –
– –
– –
– –
7307 29
– – muut:
7307 29 10
– – – kierteitetyt
3,7
–
7307 29 30
– – – hitsausta varten
3,7
–
7307 29 90
– – – muut
3,7
–
– muut
– –
– –
– –
– –”
10      Asetuksen N:o 2658/87 9 artiklan 1 kohdan a alakohdan toisen luetelmakohdan mukaan komissio laatii yhdistetyn nimikkeistön selittävät huomautukset, jotka se julkaisee säännöllisesti Euroopan unionin virallisessa lehdessä. Huomautukset, jotka julkaistiin 7.5.2008 (EUVL 2008, C 112, s. 8) ja 6.5.2011 (EUVL 2011, C 137, s. 1) ja joita sovellettiin kyseisten tuontien ajankohtana pääasiassa, eivät sisällä erillisiä huomautuksia yhdistetyn nimikkeistön alanimikkeistä 7307 22 10 ja 7307 29 10.
Euroopan unionin yhtenäistariffi (TARIC)
11      Asetuksen N:o 2658/87 johdanto‑osan viidennessä perustelukappaleessa todetaan seuraavaa:
”Yhdistetyssä nimikkeistössä ei voida ottaa huomioon tiettyjä yhteisön erityistoimenpiteitä; sen vuoksi on tehtävä täydentäviä yhteisön alajakoja, jotka on sisällytettävä Euroopan yhteisöjen yhtenäistettyyn tullitariffiin (Taric); – –”
12      Kyseisen asetuksen 2 artiklassa säädetään seuraavaa:
”Komissio vahvistaa [Taricin], joka vastaa yhteisen tullitariffin, ulkomaankaupan tilastoinnin ja yhteisön kauppa‑ ja maatalouspolitiikan sekä tavaroiden tuontiin tai vientiin liittyvien muiden politiikkojen tarpeita.
Tariffi perustuu yhdistettyyn nimikkeistöön, ja siihen sisältyvät:
a)      tällä asetuksella säädetyt toimenpiteet;
b)      ’Taric‑alanimikkeiksi’ kutsutut täydentävät yhteisön alajaot, joita tarvitaan liitteessä II lueteltujen yhteisön erityistoimenpiteiden täytäntöön panemiseksi;
– –”
13      Yhdistetyn nimikkeistön alanimikkeen 7307 22 10 osalta Taric sisältää kaksi koodia eli Taric‑koodin 7307 22 10 10 (tietyn tyyppisissä ilma‑aluksissa käytettävät muhvit) ja Taric‑koodin 7307 22 10 90 (muut muhvit). Yhdistetyn nimikkeistön alanimikkeen 7307 29 10 osalta Taric sisältää myös kaksi koodia eli Taric‑koodin 7307 29 10 10 (muut kierteitetyt, tietyn tyyppisissä ilma‑aluksissa käytettävät) ja Taric‑koodin 7307 29 10 90 (muut kierteitetyt).
Pääasia ja ennakkoratkaisukysymys
14      DFST, joka on Tanskaan sijoittautunut yhtiö, harjoittaa yhdysvaltalaiselta valmistajalta Swagelokilta hankkimiensa putkien liitososien maahantuontia. Suurin osa maahantuoduista tavaroista viedään edelleen pääasiassa Venäjälle ja Ukrainaan, ja niitä käytetään tiettyjen muun muassa lääketeollisuudessa sekä petrokemian alalla ja öljy‑ ja kaasuteollisuudessa käytettävien erikoisputkien liitoksissa.
15      Tanskan veroviranomaiset tekivät kesällä 2013 tarkastuksen, jonka kohteena olivat DFST:n lokakuun 2010 ja elokuun 2013 välisenä aikana maahantuomat erilaiset putkien liitososat.
16      Tarkastuksen yhteydessä Tanskan veroviranomaiset ottivat jälkitarkastusta varten haltuunsa kymmenen putkien liitososaa, joiden kaikkien kerrottiin olleen ruostumattomasta teräksestä valmistettuja, alanimikkeeseen 7307 22 10 90 luokiteltavia kierteitettyjä muhveja nollan prosentin tullilla. Ennakkoratkaisua pyytäneen Vestre Landsretin (Länsi‑Tanskan ylioikeus) käsiteltäväksi saatettu asia koskee ainoastaan viiden tuotteen eli tuotteiden nro 2–5 ja 10 (jäljempänä kyseiset tuotteet) luokittelua.
17      Valmistajan tuoteluettelossa olevien tietojen mukaan tuote nro 2 on ”straight fitting union” (suora liitin), tuote nro 3 on ”straight fitting male  connector” (suora urosliitin), tuote nro 4 on ”straight fitting female connector” (suora naarasliitin), tuote nro 5 on ”straight fitting reducer” (suora supistusliitin) ja tuote nro 10 on ”tube adapter male” (urosputken sovitin).
18      Kyseistä tarkastusta varten Tanskan veroviranomaiset pyysivät Force Technology
‑analyysilaitosta (jäljempänä analyysilaitos) tutkimaan kyseessä olevat tuotteet ja tekemään luokittelua koskevia ehdotuksia.
19      Analyysilaitoksen mukaan tuote nro 2 on ”pieni putki, jonka keskellä on kuusikulmainen elementti, johon voidaan käyttää kuusioavainta ja jossa on molemmin puolin puristusliitos, jossa on mutteri ja siihen kuuluvat helat”. Tuote nro 3 on ”pieni putki, jonka keskellä on kuusikulmainen elementti, johon voidaan käyttää kuusioavainta, ja sen yhdellä puolella on putkikierre ja toisella puolella kierre, jossa on mutteri ja siihen kuuluvat helat”. Tuote nro 4 on ”pieni putki, jonka yksi puoli on muhvi (”female connector”) eli kuusikulmainen pää, jossa on sisäkierre, ja jonka toinen puoli on mutterilla varustettu puristusliitos (”nut”), jossa on kaksi helaa”. Tuote nro 5 on ”pieni putki, jonka keskellä on kuusikulmainen elementti, johon voidaan käyttää kuusioavainta, ja jonka yhdellä puolella on mutterilla varustettu kierteitetty puristusliitos ja siihen kuuluvat helat”. Lopuksi tuote nro 10 on ”pieni putki, jonka keskellä on kuusikulmainen elementti, johon voidaan käyttää kuusioavainta ja jonka yhdellä puolella on putkikierre”.
20      Analyysilaitoksessa päädyttiin siihen, että kyseisiä tuotteita ei voida pitää ”muhveina”, koska ne eivät ole lyhyitä, sisäkierteisiä tai kierteettömiä putken osia, joiden avulla voidaan liittää kaksi putkea toisiinsa ruuvaamalla ne putken osaan tai yksinkertaisesti työntämällä ne siihen.
21      Tanskan veroviranomaiset luokittelivat 15.10.2013 tekemällään päätöksellä kyseiset tuotteet Taric‑koodiin 7307 29 10 90 viitaten analyysilaitoksen suorittamaan tutkimukseen, jossa oli todettu, että mitään kyseisistä tuotteista ei voida katsoa ”muhviksi”.
22      DFST riitautti tämän päätöksen tällä alalla toimivaltaisessa hallintoviranomaisessa eli Landsskatterettenissä (kansallinen veroviranomainen, Tanska), joka totesi 27.9.2019 antamassaan ratkaisussa, ettei kyseisiä tuotteita, joiden se katsoi olevan tyyppiä ”straight tube fittings” (suorat putkien liitososat), pitäisi luokitella Taric‑koodiin 7307 29 10 90 muina ruostumattomasta teräksestä valmistettuina kierteitettyinä tavaroina, vaan ne pitäisi objektiivisten todettavien ominaispiirteidensä ja ominaisuuksiensa perusteella pikemminkin luokitella Taric‑koodiin 7307 22 10 90 ruostumattomasta teräksestä valmistettuina kierteitettyinä muhveina yhdistetyn nimikkeistön ensimmäisen ja kuudennen yleisen tulkintasäännön mukaisesti.
23      Valtiovarainministeriö valitti 19.12.2019 kyseisestä ratkaisusta ennakkoratkaisua pyytäneeseen tuomioistuimeen.
24      Valtiovarainministeriö väittää kyseisessä tuomioistuimessa, että kyseessä olevia tuotteita ei voida luokitella Taric‑koodiin 7307 22 10 90, koska kyseessä eivät ole ”muhvit”, vaan ne kuuluvat Taric‑koodiin 7307 29 10 90. Kaikki kyseiset tavarat ovat nimittäin ulkokierteisiä ja useissa niistä on myös puristusvanne. Kun otetaan huomioon eri sanakirjoissa ja muissa lähteissä olevat termien ”muhvi” ja ”nippa” määritelmät, joista käy ilmi, että termi ”muhvi” määritellään liittyvän putken osaan, joka on vastinosa termillä ”nippa” tarkoitetulle putken osalle, ja että nippaa kuvataan järjestelmällisesti ulkokierteiseksi, kyseisiä tuotteita ei siis voida pitää muhveina.
25      DFST väittää sitä vastoin erityisesti yhdistetyn nimikkeistön nimikkeen 7307 selittäviin huomautuksiin ja harmonoidun järjestelmän tavaraluokituksen yleisiin sääntöihin ja periaatteisiin vedoten, että kyseiset tuotteet on luokiteltu oikein Taric‑koodiin 7307 22 10 90. Tätä päätelmää eivät sen mukaan kyseenalaista mielivaltaisesti valitut sanakirjaotteet.
26      Irlannin sitovassa tariffitiedossa viitteellä IE 08NT‑14‑284‑03, joka koskee tuotetta nro 2, ja seitsemässä muussa sitovassa tariffitiedossa vahvistetaan lisäksi, että muiden unionin maiden veroviranomaiset luokittelevat kyseisten tuotteiden kaltaiset tavarat TARIC‑koodiin 7307 22 10 90. Espanjan sitova tariffitieto viitteellä ES‑2014‑000535‑0324/14 osoittaa lisäksi, että muhvissa voi olla ulkokierre.
27      Näissä olosuhteissa Vestre Landsret päätti lykätä asian käsittelyä ja esittää unionin tuomioistuimelle seuraavan ennakkoratkaisukysymyksen:
”Onko yhteisen tullitariffin yhdistetyn nimikkeistön, sellaisena kuin se sisältyy [asetuksen N:o 861/2010] liitteeseen I, alanimikettä 7307 22 10 tulkittava siten, että siihen sisältyvät pääasiassa kyseessä olevan kaltaiset tavarat?”
Ennakkoratkaisukysymyksen tarkastelu
Alustavat huomautukset
28      Ennakkoratkaisua pyytänyt tuomioistuin viittaa ennakkoratkaisukysymyksessään yhdistettyyn nimikkeistöön, sellaisena kuin se ilmenee vuonna 2011 sovelletusta asetuksen N:o 861/2010 liitteestä I. Kyseisen tuomioistuimen toimittamista tiedoista ilmenee kuitenkin, että pääasiassa kyseessä olevat maahantuonnit tapahtuivat lokakuun 2010 ja elokuun 2013 välisenä aikana. Näin ollen näyttää siltä – mikä ennakkoratkaisua pyytäneen tuomioistuimen on tarkistettava –, että pääasian oikeudenkäyntiin sovellettavat yhdistetyn nimikkeistön versiot ovat ne, jotka sisältyvät asetukseen N:o 948/2009, jolla sitä muutettiin 1.1.2010 alkaen, asetukseen N:o 861/2010, jolla sitä muutettiin 1.1.2011 alkaen, asetukseen N:o 1006/2011, jolla sitä muutettiin 1.1.2012 alkaen, ja täytäntöönpanoasetukseen N:o 927/2012, jolla sitä muutettiin 1.1.2013 alkaen.
29      Koska pääasian kannalta merkityksellisten yhdistetyn nimikkeistön säännösten sanamuoto on kuitenkin sama kaikissa näissä versioissa, on riittävää, että esitettyä kysymystä tarkastellaan ottamalla huomioon yhdistetty nimikkeistö sellaisena kuin se sisältyy asetuksen N:o 861/2010 liitteeseen I.
Esitetty kysymys
30      Aluksi on muistettava, että kun unionin tuomioistuimen käsiteltävänä on tariffiluokittelua koskeva ennakkoratkaisupyyntö, sen tehtävänä on pikemminkin selventää ennakkoratkaisua pyytäneelle tuomioistuimelle niitä perusteita, joiden soveltaminen tekee tälle mahdolliseksi luokitella oikein asianomaiset tuotteet yhdistettyyn nimikkeistöön, eikä luokitella tuotteita itse. Kyseessä olevien tavaroiden tariffiluokitteluun päädytään nimittäin puhtaasti tosiseikkojen arvioinnin perusteella, eikä tällainen arviointi ole unionin tuomioistuimen asiana ennakkoratkaisumenettelyn yhteydessä (tuomio 20.10.2022, Mikrotīkls, C‑542/21, EU:C:2022:814, 21 kohta oikeuskäytäntöviittauksineen).
31      On kuitenkin korostettava, että vakiintuneen oikeuskäytännön mukaan kansallisen tuomioistuimen ja unionin tuomioistuimen välille SEUT 267 artiklalla luodussa yhteistyömenettelyssä unionin tuomioistuimen tehtävänä on antaa kansalliselle tuomioistuimelle hyödyllinen vastaus, jonka perusteella kansallinen tuomioistuin voi ratkaista siinä vireillä olevan asian. Unionin tuomioistuimen on täten tarvittaessa muotoiltava sille esitetyt kysymykset uudelleen (tuomio 8.9.2016, Schenker, C‑409/14, EU:C:2016:643, 72 kohta oikeuskäytäntöviittauksineen).
32      Nyt esillä olevassa asiassa ennakkoratkaisupyynnöstä ilmenee, että ennakkoratkaisua pyytänyt tuomioistuin kysyy kysymyksellään etenkin, onko yhdistetyn nimikkeistön alanimikettä 7307 22 10 tulkittava siten, että ruostumattomasta teräksestä valmistettuja putkien liitososia, muita kuin valettuja, joissa on ulkokierre ja jotka eivät ole lyhyitä sisäkierteisiä putken osia, joiden avulla kaksi putkea voidaan liittää toisiinsa ruuvaamalla ne tällaiseen liitososaan tai yksinkertaisesti työntämällä ne mainittuun liitososaan, voidaan pitää tähän alanimikkeeseen kuuluvina ”muhveina”.
33      Unionin tuomioistuimen vakiintuneesta oikeuskäytännöstä johtuu, että oikeusvarmuus ja valvonnan helppous edellyttävät, että tavaroiden tariffiluokittelun ratkaisevana luokitteluperusteena on yleensä oltava tavaroiden objektiivisesti todettavat ominaispiirteet ja ominaisuudet, sellaisina kuin ne on määritelty yhdistetyn nimikkeistön nimiketekstissä sekä sen jaksojen tai ryhmien huomautusten tekstissä (tuomio 30.4.2020, DHL Logistics (Slovakia), C‑810/18, EU:C:2020:336, 25 kohta oikeuskäytäntöviittauksineen).
34      Yhdistetyn nimikkeistön yleisten tulkintasääntöjen mukaisesti tavaroiden luokittelu saman nimikkeen alanimikkeisiin määräytyy laillisesti näiden alanimikkeiden sekä alanimikettä, jaksoa tai ryhmää koskevien huomautusten mukaisesti, jolloin jakson, ryhmän tai alaryhmän otsikon sanamuotoa pidetään ainoastaan ohjeellisena.
35      Lisäksi komission laatimat yhdistetyn nimikkeistön selittävät huomautukset ja WCO:n laatimat harmonoidun järjestelmän selitykset auttavat osaltaan huomattavasti eri tariffinimikkeiden sisällön tulkinnassa, vaikka ne eivät olekaan oikeudellisesti sitovia. Yhdistetyn nimikkeistön selittävien huomautusten, joilla ei korvata harmonoidun järjestelmän selityksiä, on katsottava täydentävän näitä selityksiä, ja niitä on luettava yhdessä jälkimmäisten kanssa (tuomio 15.4.2021, Vogel Import Export, C‑62/20, EU:C:2021:288, 31 kohta oikeuskäytäntöviittauksineen).
36      Nyt käsiteltävässä asiassa yhdistetyn nimikkeistön nimike 7307 kattaa raudasta tai teräksestä valmistetut putkien liitos‑ ja muut osat. Se sisältää kolme ryhmää, joista ensimmäinen on nimetty ilmaisulla ”valetut osat”, toinen ”muut, ruostumatonta terästä” ja kolmas ”muut”.
37      Pääasian asianosaiset ovat yhtä mieltä siitä, että kyseessä olevat tavarat kuuluvat toiseen näistä ryhmistä. Tässä ryhmässä tehdään jako neljään alaryhmään, jotka ovat ensiksi ”laipat”, toiseksi ”kierteitetyt kulmakappaleet, taipeet ja muhvit”, joihin kuuluvat yhdistetyn nimikkeistön alanimikkeessä 7307 22 10 tarkoitetut ”muhvit”, kolmanneksi ”putkenosat tyssähitsausta varten”
ja neljänneksi ”muut” putkien liitos‑ ja muut osat, mukaan lukien muut kierteitetyt putkien liitos‑ ja muut osat, jotka kuuluvat yhdistetyn nimikkeistön alanimikkeeseen 7307 29 10. Koska tämä viimeinen alanimike on jäännösryhmä, siihen kuuluvat näin ollen muut kuin kolmeen ensimmäiseen alanimikkeeseen kuuluvat ruostumattomasta teräksestä valmistetut kierteitetyt putkien liitos‑ ja muut osat. Pääasian asianosaiset ovat yhtä mieltä siitä, että kyseessä olevat tavarat kuuluvat joko toiseen tai neljänteen näistä alaryhmistä sen mukaan, voidaanko niitä pitää kierteitettyinä ”muhveina”.
38      On siis määritettävä, mitä yhdistetyn nimikkeistön alanimikkeessä 7307 22 10 tarkoitettu käsite ”muhvit” kattaa.
39      Tätä käsitettä ei ole määritelty yhdistetyssä nimikkeistössä eikä harmonoidussa järjestelmässä eikä yhdistetyn nimikkeistön selittävissä huomautuksissa tai harmonoidun järjestelmän selityksissä.
40      Tässä yhteydessä on todettava, että unionin tuomioistuimen vakiintuneen oikeuskäytännön mukaan sellaisten ilmausten merkitys ja ulottuvuus, joita ei ole määritelty unionin oikeudessa, on määritettävä sen merkityksen mukaan, joka niillä on yleiskielessä, ottaen samalla huomioon se asiayhteys, jossa niitä käytetään, ja sen säännöstön tavoitteet, johon ne kuuluvat (tuomio 26.3.2020, Pfizer Consumer Healthcare, C‑182/19, EU:C:2020:243, 48 kohta oikeuskäytäntöviittauksineen).
41      Ensinnäkin sanan ”muhvit” tavanomaisesta merkityksestä yleiskielessä on todettava, että useista sanakirjoista ja muista lähteistä, joihin Tanskan veroviranomaiset ovat viitanneet pääasian menettelyssä ja joihin Tanskan hallitus on viitannut kirjallisissa huomautuksissaan, ilmenee, että tanskaksi, saksaksi ja englanniksi sana ”muhvi” määritellään lyhyeksi putkeksi, joka on tarkoitettu ympäröimään kahden putken päitä, ja että näin nimetty putken liitososa on vastinosa sanalla ”nippa” nimetylle liitososalle, joka voi määritelmän mukaan olla sileä tai ulkokierteinen. Tästä seuraa, että näiden sanakirjojen ja lähteiden mukaan muhvi – jos se ei ole sileä – voi olla vain sisäkierteinen, koska se ei muuten voisi ympäröidä niiden putkien päitä, jotka se yhdistää.
42      Toiseksi siitä yhteydestä, jossa käsitettä ”muhvit” käytetään, on ensiksi huomattava, että kuten komissio on kirjallisissa huomautuksissaan pääosin todennut, monet harmonoidun järjestelmän, yhdistetyn nimikkeistön ja harmonoidun järjestelmän selittävien huomautusten putkien liitos‑ ja muita osia kuvaavista sanoista näyttävät perustuvan useissa kieliversioissa sanoihin, jotka vastaavat tiettyjä muotoja, kuten ruumiinosia, aakkosten kirjaimia tai vaatteita, ja antavat näin ollen viitteen kyseisen liitos‑ tai muun osan muodosta. Esimerkiksi tanskankieliset sanat ”rørknæ” ja ”rørbøjninger” (”elbows” ja ”bends” englanniksi sekä ”coudes” ja ”courbes” ranskaksi) kuvaavat tuotetta, joka on polven (”knæ” tanskaksi) tavoin kaareva, kun taas tanskankielinen sana ”muffe” (”sleeve” englanniksi ja ”manchon” ranskaksi) näyttäisi viittaavan siihen, että näin kuvattu tuote on muhvin tai hihan muotoinen. Tältä osin sillä – kuten DFST on väittänyt pääasian menettelyssä –, että tanskankielinen sana ”muffe” voidaan kääntää englannin kielelle usealla eri tavalla, ei ole merkitystä, koska yhdistetyn nimikkeistön englanninkielisessä versiossa käytetään sanaa ”sleeve” sanan ”muhvi” käännöksenä.
43      Toiseksi on todettava, että koska nimikettä 7307 koskevissa harmonoidun järjestelmän selityksissä viitataan muhvien lisäksi muihin tuotteisiin, kuten supistimiin ja liittimiin, on katsottava, että nämä tuotteet on erotettava muhveista. Jos kyseiset tuotteet pitäisi katsoa supistimiksi ja liittimiksi, niiden ei näin ollen voitaisi katsoa kuuluvan yhdistetyn nimikkeistön alanimikkeeseen 7307 22 10.
Kuten komissio huomautti kirjallisissa huomautuksissaan, näin voisi olla erityisesti tuotteiden nro 2 ja 5 osalta, koska valmistaja on kuvannut näitä tuotteita ilmaisuilla ”straight fitting union” (suora liitin) ja ”straight fitting  reducer” (suora supistusliitin), mikä ennakkoratkaisua pyytäneen tuomioistuimen on tarkistettava.
44      Kolmanneksi on todettava, että koska harmonoidun järjestelmän selityksissä, joissa mainitaan ”muhvit ja nipat”, erotetaan muhvin käsite nipan käsitteestä, on katsottava, että muhvi ja nippa ovat kaksi eri tuotetta, joilla kummallakin on omat ominaispiirteensä. Kun otetaan huomioon useissa sanakirjoissa ja lähteissä olevat sanan ”nippa” määritelmät, joista käy ilmi – kuten edellä 41 kohdassa todetaan –, että nipoissa – jos ne eivät ole sileitä – on ulkokierre, on pääteltävä, että ainoastaan analyysilaitoksen ehdottaman ja edellä 20 kohdassa mainitun sanan ”muhvi” määritelmän avulla voidaan erottaa muhvit nipoista.
45      Neljänneksi, kuten komissio on kirjallisissa huomautuksissaan todennut, joillakin kyseisistä tuotteista näyttää olevan useiden yhdistetyssä nimikkeistössä tai harmonoidun järjestelmän selityksissä mainittujen putkien liitososien tyyppien ominaispiirteitä. Koska – kuten edellä 37 kohdassa todetaan – ryhmä ”putkien liitos‑ ja muut osat, ruostumatonta terästä, muut kuin valetut” sisältää kolme tarkempaa alaryhmää, joihin kuuluu ryhmän ”kierteitetyt kulmakappaleet, taipeet ja muhvit” lisäksi alaryhmä ”muut”, tällaiset tuotteet on luokiteltava viimeksi mainittuun alanimikkeeseen eli yhdistetyn nimikkeistön alanimikkeeseen 7307 29 10 siltä osin kuin ne eivät täysin vastaa käsitettä ”muhvit”, mikä ennakkoratkaisua pyytäneen tuomioistuimen on kuitenkin tarkastettava.
46      Tästä seuraa, että ruostumattomasta teräksestä valmistettujen putkien liitososien, muiden kuin valettujen, joissa on ulkokierre ja jotka eivät ole lyhyitä sisäkierteisiä putken osia, joiden avulla kaksi putkea voidaan liittää toisiinsa ruuvaamalla ne tällaiseen liitososaan tai työntämällä ne mainittuun liitososaan, on katsottava kuuluvan yhdistetyn nimikkeistön alanimikkeeseen 7307 29 10.
47      Tätä arviointia ei kyseenalaista tiettyjen jäsenvaltioiden sitovia tariffitietoja koskeva käytäntö. Komission kirjallisista huomautuksista ilmenee nimittäin, että Irlannin sitova tariffitieto IE 08NT‑14‑284‑03, johon DFST on vedonnut pääasian oikeudenkäynnissä, on kumottu. Lisäksi muut sitovat tariffitiedot, joihin pääasian asianosaiset, Tanskan hallitus ja komissio ovat viitanneet pääasian menettelyssä ja kirjallisissa huomautuksissaan nyt käsillä olevassa menettelyssä, näyttävät tietyin poikkeuksin vahvistavan mainitun arvioinnin.
48      Edellä esitetyn perusteella ennakkoratkaisukysymykseen on vastattava, että yhdistetyn nimikkeistön alanimikettä 7307 22 10 on tulkittava siten, että ruostumattomasta teräksestä valmistettuja putkien liitososia,
muita kuin valettuja, joissa on ulkokierre ja jotka eivät ole lyhyitä sisäkierteisiä putken osia, joiden avulla
kaksi putkea voidaan liittää toisiinsa ruuvaamalla ne tällaiseen liitososaan tai yksinkertaisesti työntämällä ne mainittuun liitososaan, ei voida pitää tähän alanimikkeeseen kuuluvina ”muhveina”.
Oikeudenkäyntikulut
49      Pääasian asianosaisten osalta asian käsittely unionin tuomioistuimessa on välivaihe kansallisessa tuomioistuimessa vireillä olevan asian käsittelyssä, minkä vuoksi kansallisen tuomioistuimen asiana on päättää oikeudenkäyntikulujen korvaamisesta. Oikeudenkäyntikuluja, jotka ovat aiheutuneet muille kuin näille asianosaisille huomautusten esittämisestä unionin tuomioistuimelle, ei voida määrätä korvattaviksi.
Näillä perusteilla unionin tuomioistuin (kuudes jaosto) on ratkaissut asian seuraavasti:
Tariffi‑ ja tilastonimikkeistöstä ja yhteisestä tullitariffista 23.7.1987 annetun neuvoston asetuksen (ETY) N:o 2658/87, sellaisena kuin se on muutettuna 31.1.2000 annetulla neuvoston asetuksella (EY) N:o 254/2000, liitteessä I olevan yhdistetyn nimikkeistön, sellaisena kuin se on muutettuna 5.10.2010 annetulla komission asetuksella (EU) N:o 861/2010, alanimikettä 7307 22 10
on tulkittava siten, että
ruostumattomasta teräksestä valmistettuja putkien liitososia, muita kuin valettuja, joissa on ulkokierre ja jotka eivät ole lyhyitä sisäkierteisiä putken osia, joiden avulla kaksi putkea voidaan liittää toisiinsa ruuvaamalla ne tällaiseen liitososaan tai yksinkertaisesti työntämällä ne mainittuun liitososaan, ei voida pitää tähän alanimikkeeseen kuuluvina ”muhveina”.
Allekirjoitukset
*      Oikeudenkäyntikieli: tanska.